合紙屏爲小閣畫卧袁訪戴其上名之曰聽雪各與長句  其一
作者：方岳
朝代：宋

paragraphs: 空山十日雪塞門，天荒地老無行人。
蘆花敗絮不堪著，山石夜裂蒼皮皴。
奇寒中人僵贔屭，樵汲路迷瓶粟既。
駕風萬鶴危欲仙，此腹久無煙火氣。
家家暖入紅麒麟，誰肯問訊推柴荆。
洛陽令亦可人者，惜哉史不書其名。
此公要亦非知我，志士從前例寒餓。
倘令開口向凡兒，寧忍春雷曲肱卧。